Univerza v Ljubljani  
Filozofska fakulteta  
Oddelek za bibliotekarstvo, informacijsko znanost in knjigarstvo

**STEREOTIPI IN PREDSODKI  
Seminarska naloga pri Osnovah psihologije**

Avtorici: Erika Jerman, Tamara Šrot  
Mentorica: prof. dr. Vlasta Zabukovec Ljubljana, 9.5.2014

1. **STEREOTIPI**

Vsem nam je znano, da že nepomembna informacija zadošča, da nekomu pripišemo celo vrsto lastnosti in ga »tipiziramo«. Že enkratna izkušnja opazovanja te osebe nam zadošča, da njene lastnosti posplošimo tudi na druge osebe iste skupine.   
Tako posameznike označujemo kot čustvene, skopušne, agresivne, itd. ne da bi jih prej pobliže spoznali, ker jih identificiramo kot člane določenih socialnih skupin (Ule, 2004).

**KAJ SO STEREOTIPI?**  
  
Beseda »stereotip« izhaja iz grških besed »stereos« (trden) in »typos« (vtis).  
Stereotipi so torej posploševanje delno točnih, vendar večinoma nepreverjenih in površnih sodb o človeku, skupini ali skupnosti, proces opisovanja ljudi na osnovi njihove skupinske pripadnosti in nespremenljive, toge, izkrivljene predstave, ki ne upoštevajo družbenih sprememb in individualnih razlik ter spodbujajo družbene predsodke.   
Oblikujejo se zaradi potrebe po poenostavljanju kompleksnosti pojavov v družbi (Ule, 2004).

Kljub temu, da so stereotipi odporni na spremembe, pa je prepričanje o stereotipih kot o popolnoma nespremenljivih in togih sodbah napačno. Spreminjajo se v odvisnosti od socialnega konteksta. Raziskave kažejo, da se stereotipi spremenijo, če pride do večjih sprememb v medskupinskih odnosih. Na spremembe lahko vplivajo pozitivni medosebni odnosi med pripadniki različnih skupin, kar raziskovalci imenujejo »hipoteza stika« (contact hypothesis) (Ule, 2004).   
  
Leta 1922 je v svoji knjigi Javno mnenje (Public opinion) pojem stereotipa v socialno psihologijo uvedel W. Lippman.   
Označil jih je kot selektivne, samoizpolnjujoče in etnocentrične sodbe, ki vodijo v zoženo, nepopolno, pristransko in neustrezno reprezentacijo sveta okrog nas Sprejemanje stereotipov še ne pomeni, da pri pripadnikih nekega naroda ne bi mogli zaznati njihovih osebnostnih značilnosti. So bolj nekakšna naravnanost, s katero vstopamo v stike z ljudmi o katerih ne vemo ničesar (Ule, 2004).  
  
**Primer:** Če nekdo sprejema stereotip »pridnega Slovenca« in »podjetnega Japonca«, ni nujno, da res verjame, da so vsi Slovenci pridni in vsi Japonci podjetni. To pomeni le, da sta zanj obe lastnosti pri Slovencih oz. Japoncih zastopani v večji meri, kot je po njegovem mnenju povprečno med ljudmi.  
Posameznik bo v stiku z Japoncem in Slovencem tako še vedno upošteval njegove osebnostne lastnosti; lenobo pri Slovencu in nepodjetnost pri Japoncu in ne bo smatral vsakega Japonca kot podjetnika, Slovenca pa garača (Ule, 2004).

Pripisovanje lastnosti ljudem na podlagi njihove pripadnosti določenim skupinam brez upoštevanja njihovih individualnih značilnosti in posebnosti vodi do tipičnih napak v pripisovanju.   
Če zaznavamo in ocenjujemo ljudi na osnovi njihove skupinske pripadnosti, jih tipično obravnavamo tako, da so bolj podobni članom svoje skupine in bolj različni od članov drugih skupin, kot v resnici so.  
Zaznavanje skupin je nujno pristransko in diskriminatorno, saj smo nagnjeni k prepričanju, da je skupina ki ji pripadamo, boljša, kot tista ki ji ne pripadamo (Ule, 2004).

**VRSTE STEREOTIPOV**

* ETNIČNI STEREOTIPI

So poenostavljene in neutemeljene sodbe o narodih in nacionalnih skupinah oz. pripadnikih le teh skupin. So najpogostejša vrsta stereotipov.  
Etnične stereotipe delimo še na dve podvrsti:

* HETEROSTEREOTIP je pripisovanje negativnih lastnosti drugemu narodu. Bolj so različni od naroda, ki mu pripadamo, slabše ga ocenjujemo in več negativnih lastnosti jim pripišemo. To še posebej velja, če živijo pripadniki določenega naroda v naši bližini in smo z njimi pogosto v stiku.
* AVTOSTEREOTIP je posplošena pozitivna predstava o lastnem narodu. Medtem, ko drugim narodom pripisujemo le negativne lastnosti, lastnemu narodu pripišemo izključno pozitivne lastnosti. Najpogosteje so to marljivost, miroljubnost, inteligentnost in naprednost.
* SPOLNI STEREOTIPI

So posplošene značilnosti spolov, razlik in vlog posameznikov v družbi.

Lahko so pozitivni ali negativni, vendar redko podajajo točne informacije o drugih. Ko ljudje ustvarijo mnenje o nekom le na podlagi spolne pripadnosti te osebe, ne glede na dokaze o nasprotnem, to pomeni, da stereotipizirajo (Ule, 2004).

**STEREOTIPIZIRANJE**

To so vnaprejšnje predstave o različnih lastnostih ljudi, ki jih prenesemo na cele skupine. Najpogostejši stereotipi so o moških in ženskah, spolni usmerjenosti, rasah in verski pripadnosti.  
Stereotipiziranje pa ima tudi negativno plat, ki se začne kazati, ko na neko skupino gledamo odklonilno (Ule, 2004).

**FUNKCIJE STEREOTIPIZACIJE**

* KOGNITIVNA FUNKCIJA

Stereotipi vplivajo na tipizacijo in poenostavljanje predstave o svetu.

* MOTIVACIJSKA FUNKCIJA

Stereotipi vplivajo na ohranjanje in reprezentiranje pomembnih socialnih vrednot.

* NORMATIVNA FUNKCIJA

Stereotipi pomagajo ustvarjati in ohranjati skupinske norme prepričanja.

* RAZLAGALNA FUNKCIJA

Stereotipi predstavljajo sistem razlag socialnih dogodkov in skupinskih aktivnosti.

* RAZLIKOVALNA FUNKCIJA

S stereotipi ohranjamo pozitivne medskupinske razlike v korist lastne skupine.

S stereotipi zmanjšamo število informacij, ki jih predelamo v svojem kognitivnem sistemu. S stereotipiziranjem žrtvujemo bogastvo informacij za posplošene predstave, ki nam naredijo svet pregleden (Ule, 2004).

**RAZISKAVA ETNIČNIH STEREOTIPOV**

Prvo odmevnejšo raziskavo etničnih stereotipov sta leta 1933 izvedla ameriška raziskovalca D. Katz in W. Braly.

Namen raziskave je bilo ugotoviti povezavo med stereotipi in predsodki.  
Raziskavo sta izvedla na študentih univerze Princeton. Razdelila sta jih na tri skupine:

* Prva skupina je označila karakteristične osebnostne značilnosti desetih narodov. Te lastnosti so izbrali s seznama, ki je vseboval 84 lastnosti.
* Druga skupina je vsako od teh 84 lastnosti rangirala na lestvici od 1-10
* Tretja skupina pa je 10 narodov rangirala po stopnji naklonjenosti.

Rezultati so pokazali, da so se osebe, ki so sodelovale v raziskavi, zelo ujemale v ocenjevanju narodov in so jim dodelile omejeno število lastnosti.  
Tako so bile kot osnovne značilnosti Američanov najpogosteje izbrane marljivost (48%), inteligentnost (47%), ambicioznost (33%) in progresivnost (27%).

Italijani naj bi imeli smisel za umetnost (53%), impulzivnost (44%), ognjevitost (37%) in temperamentnost (35%).  
Za črnce pa naj bi bila značilna vraževernost (84%), lenost (75%) in lahkomiselnost (38%).

Katz in Braly menita, da tako visoka stopnja ujemanja med poskusnimi osebami ne more izvirati iz osebnih izkušenj in znanja poskusnih oseb o etničnih skupinah   
Katz in Braly sta odkrila pomembno zvezo med naklonjenostjo posameznim narodom in lastnosti, ki so jih študentje dali tem narodom. Največ pozitivnih lastnosti so pripisali lastnemu narodu, Američanom. Sledili so narodi ki so Američanom najbolj podobni (Angleži), najslabše pa so ocenili Turke in črnce.  
Posledica te raziskave je bila, da se je raziskovanje stereotipov za dolgo časa usmerilo v analizo povezave s predsodki (Ule, 2004).

Buchanan in Cantril (1953), ameriška raziskovalca, sta podobno raziskavo izvedla v osmih različnih državah. Ugotovila sta da poskusne osebe lastnemu narodu večinoma dajejo pozitivne ocene, narodom, ki se najbolj razlikujejo od njihovega lastnega pa dajejo slabše ocene.  
Te stereotipe sta poimenovala avtostereotipi in heterostereotipi.

1. **PREDSODKI**

Predmet predsodkov je vsakdanji svet ljudi, vsakodnevne interakcije z drugimi in drugačnimi, kot smo mi. Predsodki segajo v vsa področja družbenega življenja, te pa izražamo skozi vsakdanji govor, fraze šale, dvoumnosti. Kažejo se predvsem v nespoštljivem, nestrpnem, ponižujočem ali prezirljivem odnosu do drugih in drugačnih (Ule, 2004).

**KAJ SO PREDSODKI?**

Predsodki so stališča, ki niso upravičena, argumentirana in preverjena, a jih spremljajo močna čustva in so odporna na spremembe. Nanašajo se na pripadnike skupin, do katerih smo pozitivno ali negativno naravnani, oz. jih pozitivno ali negativno vrednotimo zgolj zaradi njihove skupinske pripadnosti (Ule, 2004).

Predsodki so pridobljeni, vplivajo na obnašanje, so trdovratni in sestavljeni ter kompleksni. Te lastnosti so značilne za stališča, s predsodki pa imajo skupne tudi tri komponente. Te so:

* KOGNITIVNA KOMPONENTA:  
  »So nepreverjeni posplošeni koncepti, kognitivne sheme in prikrite implicitne teorije različnih skupin in posameznikov« (Ule, 2004, str. 167).   
  Namesto na nepristranskih informacijah in preverjenih dejstvih so predsodki utemeljeni na govoricah, nepreverjenih dejstvih in posamičnih izkušnjah).
* ČUSTVENA OZ. EVALUATIVNA KOMPONENTA:So pozitivna ali negativna čustva (naklonjenost, jeza, zaničevanje) in subjektivne vrednostne ocene (npr. odobravanje) v odnosu do objekta stališča (politika, spolnost, religija).
* KONATIVNA OZ. DINAMIČNA KOMPONENTA:

Pripravljenost za določeno vrsto obnašanja do kategorije objektov, v katere so usmerjeni predsodki.

Predsodki so podlaga osebni in socialni identiteti posameznikov in skupin, usmerjajo delovanje ljudi; ne samo tistih, ki imajo predsodke, ampak tudi tistih, proti katerim so predsodki usmerjeni, ki postanejo predmet poniževanja, odrivanja, diskriminacije in zatiranja.  
So primeri, ko se žrtve predsodkov poistovetijo z vsebino predsodkov in s svojim obnašanjem opravičujejo predsodke.  
Osebe, ki so bolj podvržene predsodkom, so v zadregi, ko objekt njihovega predsodka s svojim obnašanjem odstopa od vsebine predsodka, vendar pa praviloma zaradi tega ne bodo spremenile svojega mišljenja oz. ovrgle predsodka (Ule, 2004).

**IZVOR PREDSODKOV**

Pogoji za nastanek predsodkov so dveh vrst, makrosocialni pogoji in mikrosocialni pogoji. Pri makrosocialnih pogojih ločimo med ekonomsko-političnimi (vpliv spremenjene družbe družbene strukture na oblikovanje predsodkov) in kulturno-normativnimi pogoji.  
Pri mikrosocialnih pogojih pa poznamo dva glavna izvora predsodkov. To sta socializacija v prvih letih življenja in frustracijske ter krizne situacije v odraslem življenju.  
Predsodki začnejo nastajati že zelo zgodaj v otroštvu, ko pod vplivom staršev in drugih sprejemamo posplošene sodbe o socialnem svetu okrog sebe in se le težko spremenijo. Na nastanek predsodkov pomembno vpliva tudi vrtec, šola, mediji, idr. (Ule, 2004).

**VRSTE PREDSODKOV**  
Poznamo več vrst predsodkov:

* ETNIČNI - sovražnost do pripadnikov različnih etničnih, nacionalnih skupin, zavračanje teh skupin, ker naj bi bile manjvredne
* RASNI - manjvrednost drugih ras
* SPOLNI - izražanje zaničevanja do pripadnikov drugega spola
* VERSKI - zavračanje pripadnikov drugih verskih skupin
* PREDSODKI DO STAREJŠIH - starejši so pogosto pojmovani kot nepotrebni del družbe, zaradi česar so vse bolj odrinjeni na rob družbe
* PREDSODKI V ODNOSU DO MARGINALNIH SKUPIN - npr. predsodki do homoseksualcev, itd. (Ule, 2004).

**IZRAŽANJE PREDSODKOV**

Allport loči 5 hierarhično razvrščenih stopenj izražanja predsodkov:

1. OGOVARJANJE:  
   Izražanje negativnega odnosa do drugih skupin, primer so šale, vici
2. IZOGIBANJE:   
   Ustvarimo socialno distanco do pripadnikov drugih skupin.
3. DISKRIMINACIJA:   
   Vedenje, ki je neposredno usmerjeno proti pripadnikom določenih skupin. Kaže se v onemogočenem dostopu pripadnikov drugih skupin do občih dobrin.
4. NASILJE:   
   Fizični napadi in različne oblike onemogočanja normalnega življenja – pretepanje, požigi bivališč
5. GENOCID:   
   Fizično preganjanje, iztrebljanje celih skupin, manjšin, narodov

Zaradi predsodkov so določene skupine v manjvrednostnem položaju. Pri teh skupinah se lahko razvije občutek manjvrednosti, negativna samopodoba, saj se z njimi ne ravna enakovredno (Ule, 2004).

**KOGNITIVNA STRUKTURA PREDSODKOV**

Predsodki niso le kognitivne strukture v zavesti človeka, saj so stvar skupin in družb, vendar pa imajo kognitivne učinke v ljudeh.

Kognitivni procesi v razvoju predsodkov:

* GENERALIZACIJA:   
  Pripisovanje določene tipične lastnosti na osnovi kake ključne informacije. S tem lahko pride do napačnih ocen, prevelikih posploševanj in drugih napak.
* DIFERENCIACIJA:   
  Nekomu zaradi določene razlike z nami pripišemo še druge razlikovalne lastnosti, s čimer še povečamo razliko med seboj in njim.
* IDENTIFIKACIJA:   
  Uvrščanje in identificiranje posameznikov z njihovo skupinsko pripadnostjo.
* VREDNOTENJE:   
  Prirejanje vrednostnih sodb zaznanim razlikam oz. kategorijam ljudi (Ule, 2004).

**SOCIALNA KATEGORIZACIJA IN PREDSODKI**

Kategorizacija objektov sama po sebi ni vzrok predsodkov, ampak le eden od povodov zanje.

Najbolj pogosta socialna kategorizacija je delitev na »nas« in »vas«. Pri lastni skupini smo bolj pripravljeni upoštevati medindividualne razlike kot pri skupini označeni s predsodkom. Obstajajo pa izjeme, in sicer v primeru, če je socialni status naše skupine manjšinski, druga skupina pa je po socialnem statusu večinska. V tem primeru bolj upoštevamo interindividualne razlike pri drugi skupini kot svoji (Ule, 2004).

**DRUŽBENA STRUKTURA PREDSODKOV**

Predsodki se oblikujejo skozi socialne izmenjave in odnose z drugimi. Predsodki so usmerjeni k drugim. Negativni predsodki temeljijo na odklanjanju in sovražnosti do pripadnikov posameznih skupin, drugačnih od nas samih. Pri tem imajo lahko pripadniki dominantne skupine občutek superiornosti, imajo predstavo, da ima njihova skupina več pravic. S tem je povezana tudi sodba o manjvrednosti tuje skupine, prepričani so lahko, da imajo pravico do moči, statusa, privilegijev v določeni družbi. Vendar lahko občutijo tudi strah, da jim druga skupina vse te privilegije ogroža (Ule, 2004).

1. **RAZLIKA MED STEREOTIPI IN PREDSODKI**

Stereotipi so neke vrste temelj za predsodke, saj lahko služijo kot sredstvo za njihovo izoblikovanje. So predstopnja predsodkov. Stereotipe je sicer težko, a vendarle mogoče omiliti, predsodke pa skoraj nemogoče.Razlika med stereotipom in predsodkom je v čustveni konotaciji. »Predsodek je vedno čustveno obarvan in negativen. Se pravi, nekoga sovražite in si na podlagi tega ustvarite mnenje. Stereotipi pa so sicer lahko tudi negativni, a ne temeljijo na čustveni ravni. Na primer stereotip, da so Škoti skopi. Do tega nimamo čustvenega odnosa, temveč to jemljemo bolj ali manj kot dejstvo« (Hrastar, 2013).

1. **POVEZAVA S PREDAVANJI**

Glede na to, da predsodki in stereotipi niso prirojeni, sva najino seminarsko povezali z učenjem, natančneje modelnim učenjem. Na razvoj stereotipov in predsodkov pri posamezniku v otroštvu zelo vplivajo družina, vrtec, šola ter mediji. Otrok oz. posnemovalec je izpostavljen nekemu modelu (starši, vrstniki, mediji,…). Zaznava njegovo vedenje do določene skupine ljudi in se ga nauči. Vedenje sprejme za svoje in ga v prihodnje ponavlja oz. od svojega modela prevzame predsodke in stereotipe.

1. **VIRI IN LITERATURA**

*Gender stereotypes.* Pridobljeno s http://www.cliffsnotes.com/sciences/sociology/sex-and-gender/gender-stereotypes.

Hrastar, M. A. (2013). *Črnci imajo dolge, Slovenke pa rade dajo*. Pridobljeno s http://www.siol.net/novice/svet/2013/12/stereotipi.aspx.

Kompare, A., Stražišar, M., Dokša, I., Vec, T., Jaušovec, N., Curk, J., … Šmagelj, J. (2005). *Psihologija: Spoznanja in dileme.* Ljubljana: DZS.

Ule, M. (2004). *Socialna psihologija.* Ljubljana: Fakulteta za družbene vede.